
	Parlamentul României

Camera Deputaţilor


COMISIA PENTRU ADMINISTRAŢIE PUBLICĂ  

     17 februarie 1999
AMENAJAREA TERITORIULUI ŞI ECHILIBRU 

     Nr.850/ XVIII/6           

                                 ECOLOGIC                                                                                                               

A V I Z

asupra proiectului de Lege privind aprobarea Ordonanţei de urgenţă nr.62/ 1998 pentru modificarea şi completarea Legii  nr.27/1994

 privind impozitele şi taxele locale


Cu adresa nr. 442 din 26 ianuarie  1999, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării, cu proiectul de Lege privind aprobarea Ordonanţei de urgenţă nr.62/ 1998 pentru modificarea şi completarea Legii  nr.27/1994 privind impozitele şi taxele locale.



În şedinţa din 17 februarie 1999, Comisia pentru administraţie publică, amenajarea teritoriului şi echilibru ecologic a examinat proiectul de lege sus-menţionat şi l-a avizat favorabil cu următoarele amendamente la textul ordonanţei:



1. La punctul 1 art.5 – Stabilirea prin lege a unei cote fixe de 0,2%, respectiv 0,1%, în funcţie de mediul urban sau rural în care este situată clădirea, în locul cotei cuprinse între limite, existentă în reglementarea iniţială, se constituie în paşi înapoi de la principiile autonomiei şi descentralizării administraţiei publice locale, principii consfinţite de Constituţie şi de Carta Europeană a Autonomiei locale. Propunem menţinerea sistemului existent în legea modificată, aşa cum s-a procedat la art.6, în cazul persoanelor juridice.



Art.5 – text nou:



“Impozitul pe clădirile proprietatea persoanelor fizice ce se calculează prin aplicarea asupra valorii clădirii determinată pe baza normelor prevăzute în anexa nr.1, a cotei stabilite de consiliile locale, care poate fi cuprinse între 0,2 – 0,5% în mediul urban şi între 0,1 – 0,2% în mediul rural, în funcţie de zona din cadrul localităţii, stabilită potrivit art.14, în funcţie de zona din cadrul localităţii, stabilită potrivit art.14, în care este situată clădirea sau construcţia.”



2. La punctul 3 art.11 – Propunem următoarea formulare:



“Art.11 – Impozitul pe clădiri, în cazul persoanelor fizice, se stabileşte pe baza declaraţiei de impunere depuse de către proprietar, în condiţiile prezentei legi, la compartimentul de specialitate din aparatul propriu al consiliului local pe raza căruia se află clădirea sau construcţia. Pentru ceilalţi contribuabili impozitul se calculează de către aceştia prin declaraţia de impunere, care se depune la compartimentul de specialitate din aparatul propriu al consiliului local.”



Precizăm că propunerea făcută este în strictă conformitate cu prevederile Legii administraţiei publice locale, republicată, potrivit căreia, fiecare consilier local îşi organizează un aparat propriu care este împărţit pe compartimente de specialitate. De altfel, şi Ordonanţa de urgenţă nr.61/1998, foloseşte tot noţiunea de compartimente de specialitate.



3. La punctul 4 art.14. Se foloseşte sintagma “perimetrul construibil”, iar în continuare, spre exemplu, la art.18 alin.2 şi 3 etc, se foloseşte noţiunea de intravilanul, respectiv, extravialnul localităţilor.



Precizăm că atât Legea fondului funciar cât şi Legea 50/1991, folosesc noţiunile de intravilan, renunţându-se la ce de permietru construibil, utilizată  de legislaţia anterioară lui 1989.



Propunem să se folosească în toate textele noţiunea de intravilan.



Referitor la tabelul existent la art.14, propunem la categoria a 5-a de localităţi să se adopte următoarea formulare:



“Comune şi sate aparţinând municipiilor sau oraşelor”.



Potrivit Legii nr.2/1968, comunele sunt formate numai din sate dintre care unul este reşedinţă. Formularea actuală lasă impresia că cele 8 denumiri folosite: “comune, sate reşedinţă de comune, sate componente ale comunei” sunt 8 categorii distincte. Cât priveşte “satele aparţinătoare precizăm că ele se regăsesc şi în cazul oraşelor. Dacă nu se acceptă propunerea formulată de noi, nu se va şti în ce categorie intră aceste sate.



Legat de tabel, propunem să se introducă o NOTA, prin care să se clarifice situaţia “localităţilor componente ale muncipiilor sau oraşelor”. Din analiza anexei la Legea nr.2/1968, rezultă că există “localităţi componente”, care sunt integral “mediul rural”, spre deosebire de altele care sunt “mediu urban”. Sugerăm următoarea formulare pentru nota propusă.



“Consiliile locale din muncipiile şi oraşele care au mai multe localităţi componente, vor stabili pentru care din acestea impozitul pe tern se calculează prin aplicarea sumei prevăzută pentru municipiu sau oraş şi pentru care impozitul cuvenit se va stabili prin aplicarea sumei prevăzute pentru comune.



Considerăm că renunţarea la prevederea cuprinsă în alin.2 al art.14 din Legea nr.27/1994 nemodificată, potrivit căreia “pentru suprafeţele de tern situate în municipii, oraşe şi comune care depăşesc 1000 mp. Se datorează impozit pe venitul agricol”, nu este justificată.



4. La punctul 5 art.18. Din analiza acestui text, rezultă că, în afară de modificarea făcută la alin.(2), au fost introduse şi două alineate noi. Aşa fiind, ar trebui ca, după punctul 5, să se introducă punctul 51, la care să se prevadă următoarele:



“Articolul 18, se completează cu două noi alineate, care vor avea următorul cuprins:



La pct.5 (art.18) alin.2 modificat, la rândul 3, după sintagma 1000 mp inclusiv să se formuleze astfel: “aferente localităţilor din categoria a 5-a”.



5. La punctul 9 art.27, punctul 1 “certificatul de urbanism”, pentru textul care urmează tabelului, propunem următorul cuprins:



“Pentru mediul rural, limitele taxelor pentru mediul urban se reduc la jumătate”.



6. La punctul 17 art.46 alin.2. Propunem următoarea formulare:



“Pentru mijloacele de transport declaraţiile se depun, în termen de 30 de zile de la data dobândirii acestora, la compartimentul de specialitate din aparatul propiu al consiliului local al comunei, oraşului sau municipiului în care domiciliază, respectiv îşi are sediul contribuabilul”.



Precizăm că legislaţia românească actuală nu utilizează sintagma de “consilii locale teritoriale”.



7. La punctul 21 art.52 alin.3. Propunem următorul conţinut:



“Constatarea contravenţiilor se face de către compartimentul de specialitate din aparatul propiu al consiliului local sau judeţean, după caz, iar aplicarea sancţiunii se face de către primar, respectiv preşedintele consiliului judeţean sau de împuterniciţii acestora”.



8. La punctul 22 art.53 alin.1. Propunem ca, în locul cuvântului “stabilirea”, să se folosească noţiunea “aşezarea”.



Potrivit art.138 alin.2 din Constituţie, prevederilor Legii nr.69/1991, republicată şi Legii nr.189/1998, “stabilirea” impozitului şi taxelor locale este un atribut exclusiv al consiliilor locale şi judeţene, ca autorităţi deliberative alese.



9. La art.III lit.a). Considerăm că abrogarea art.16 din decretul lege nr.61/1990 contravine prevederilor legislaţiei în vigoare, echivalând cu anularea unei clauze existente în contractul încheiat la data cumpărării apartamentului. Propunem eliminarea textului.


In raport cu obiectul şi conţinutul său, acest proiect de lege se încadrează în categoria legilor ordinare.

